Frederik Christian Adeler

Frederik Christian Adeler til Dragsholm, Bratsberg og Gjemsø (1668–1726) var en dansk kammer- og geheimeråd. 

 Historie 
Han var sønn av generaladmiral Cort Adeler og hustru Anna Pelt (1640–1692). Han ble holdt over dåpen av kronprinsen, den senere Christian V. Etter endt utdannelse tok han på en lengre utenlandsreise i 1687, hvor han blant annet la veien forbi Venezia, hvor man stadig hadde hans fars bedrifter i frisk erindring, og han ble vel mottatt. Umiddelbart etter sin hjemkomst i 1690 ble han utnevnt til kammerråd. I september 1694 ble han viet til Henriette Magrethe von Lente (1676–1703), datter av geheimeråd Johan Hugo Lente til Fresenborg (1640–1716), regjeringsråd i Slesvig og gesandt ved det Køllnske hoff, og Margrethe Barnefeldt (1612–1672).

 Godseier 
Adeler kom i besittelse av betydelige jordegodser, dels etter sin far og dels gjennom sin hustru. Således eide han Gjemsø kloster med Bratsberg hovedgård ved Skien i Norge, Sæbygård og Egemark, foruten et stort familiehus på Christianshavn m.m. i Danmark. Derutover kjøpte han Dragsholm til spottpris av en portugisisk jøde.

 Karriere 
Han gjorde hurtig karriere innenfor statstjenesten:
 1694 – justisråd og assessor i høyesterett
 1699 – deputert i Sjø- og Landkommissariatet
 1700 – etatsråd 
 1704 – ledsaget Frederik IV på reise i Norge
 1712 – Dannebrogordenen (i Rendsborg)
 1713 – deputert i rentekammeret og geheimeråd
Dessuten var han amtmann i Roskilde og Tryggevælde amter, og ble i 1717 stiftamtmann i Sjællands Stift. 

 Avskjed 
Under den store nordiske krig hadde han som finansdeputert etter beste evne gjort sitt til å rå bot på de store vanskeligheter, regjeringen hadde å slåss med. Men snart etter fredsslutningen i 1720 og Dronning Louises død følte han trang til fred og ro og lengtes etter å vende hofflivet ryggen, hvorfor han innga begjæring om avskjed fra sine embeter. Helsen var dårlig og han fikk i august 1721 sin avskjed bevilget kun få måneder etter kongens ekteskap med Anna Sophie Reventlow. Han døde av brystsyke i den Adelerske Gård på Christianshavn langfredag morgen den 19. april 1726. 

Frederik Christian Adeler og Henriette Magrethe von Lente ble begravet i Vor Frue i København. På Dragsholm slott ses parets initialer og årstall i form av murankre øverst i østfløyens innvendige murverk. 

 Barn 
Sammen med sin hustru hadde han 7 barn, heriblant:
 Conrad Hugo Adeler (2. mars 1697 – 10. oktober 1719) – sekondløytnant i de norske landstyrker
 Christian "Cort" Lente-Adeler (20. april 1699 – 8. oktober 1757) – konferensråd, godseier
 Frederik Adeler (3. mai 1700 – 28. desember 1766) – kammerjunker, geheimeråd 
 Theodor Lente-Adeler (26. mai 1702 – 11. april 1767) – dronningens kammerjunker, geheimeråd
 Charlotte Amalie Adeler (10. juni 1703 – 19. april 1724)

 Referanser 
Adeler, Frederik Christian'', Dansk biogragisk Lexikon, Bricka. Besøkt 12. november 2016
Bloch, J.: ''Stiftmænd og Amtmænd i Kongerige Danmark og Island 1660–1848, Kjøbenhavn, 1895, s. 2–3

Kategori:Danske godseiere
Kategori:Norske godseiere
Frederik Christian
Kategori:Riddere av Dannebrogordenen (1671–1808)
Kategori:Personer fra København